Helsebiblioteket

Helsebiblioteket.no er en offentlig finansiert nettjeneste som ble lansert 6. juni 2006 og som gir norsk helsepersonell og studenter gratis tilgang til oppdatert, faglig kunnskap.

Helsebibliotekets tjenester 
Helsebibliotekets tjenester består blant annet i å: 
 abonnere på og gi tilgang til elektroniske tidsskrifter
 gi tilgang til databaser og kliniske oppslagsverk
 gi tilgang til oppsummert forskning
 samle nettressurser
 skrive egne aktueltartikler

Nettjenesten Helsebiblioteket.no gir tilgang til ny forskning, oppsummert forskning, nasjonale retningslinjer fra offentlige myndigheter, veiledninger, råd og prosedyrer utarbeidet av anerkjente fagmiljøer. Helsebiblioteket inneholder flere emnebaserte sider. De mest omfattende er forgiftninger, kvalitetsforbedring, legemidler, psykisk helse, samfunnsmedisin og folkehelse, samt seksuell helse. Filosofien bak emnesidene er å gi fagfolk og studenter en rask og enkel inngang til fagets ressurser. Mye av stoffet på Helsebiblioteket er også tilgjengelig for publikum.

I 2016 ble Omsorgsbiblioteket opprettet på Helsebibliotekets plattform. Bakgrunnen var at Senter for omsorgsforskning fikk i oppdrag av Helse- og omsorgsdepartementet å opprette et dokumentasjonssenter for forsknings-, utviklings- og innovasjonsarbeid i helse- og omsorgssektoren.

Helsebiblioteket har en søkemotor som søker både i nettstedet Helsebiblioteket.no og i utvalgte eksterne kilder. Søkemotoren oversetter mellom engelsk og norsk, slik at man kan søke på norsk og få treff i engelske kilder.

Helsebiblioteket har frikjøpt viktige oppslagsverk som Legevakthåndboken, BMJ Best Practice, UpToDate og Micromedex for alle i Norge.

Helsebiblioteket har også kjøpt fri distribusjon i Norge av elektroniske tidsskrifter som: 
 BMJ (tidligere kjent som British Medical Journal)
 JAMA (The Journal of the American Medical Association)
 The New England Journal of Medicine

Helsebiblioteket har kjøpt fri The Cochrane Library, en fulltekstdatabase med oppsummert forskning, for alle i Norge.

I tillegg gir Helsebiblioteket tilgang til et stort antall tidsskrifter og databaser for innloggede brukere og for brukere som gjenkjennes på IP-adresse. Helsepersonell slipper å logge inn når de bruker Helsebiblioteket fra arbeidsplassen, da institusjonenes IP-adresser er registrert.

Kunnskapsbasert praksis og kvalitetsforbedring i helsevesenet er bærebjelker i Helsebibliotekets virksomhet. Helsebiblioteket tilbyr kurs i kunnskapsbasert praksis, kunnskapshåndtering og bruk av Helsebiblioteket og dets ressurser.

Helsebiblioteket tilbyr metoder og verktøy som er til god hjelp i arbeidet med praktisk kvalitetsforbedring i helsetjenesten. Nettsidene gir støtte for hvordan man kommer fra der den enkelte virksomhet befinner seg i dag til ønsket praksis. Å lede til endring og implementere ny kunnskap er krevende. Nettsidene legger i denne sammenheng vekt på stor grad av brukermedvirkning og utvikling av helsefremmende helsetjenester.

Helsebiblioteket er mye brukt, både av helsepersonell, studenter og legfolk.

Finansiering og administrasjon 
Helsebiblioteket er offentlig finansiert. Det driftes av Folkehelseinstituttet. Fram til 2016 ble Helsebiblioteket drevet av det nå nedlagte Kunnskapssenteret for helsetjenesten. Professor dr. med. Magne Nylenna er ansvarlig redaktør for nettstedet.

Helsebibliotekets administrasjon holder til på Myrens verksted, Sandakerveien 24 C i Oslo.

Priser 
6. januar 2012 ble Helsebiblioteket.no tildelt Norsk bibliotekforenings pris «Årets bibliotek 2011». Det var første gang prisen gikk til et heldigitalt bibliotek.

Referanser

Eksterne lenker 
 Helsebiblioteket.no
 Emnesiden allmennmedisin 
 Emnesiden forgiftninger 
 Emnesiden legemidler
 Emnesiden psykisk helse
 Emnesiden samfunnsmedisin og folkehelse 
 Emnesiden seksuell helse 
 UpToDate. Medisinsk oppslagsverk beregnet på sykehusleger
 BMJ Best Practice. Medisinsk oppslagsverk beregnet på allmennleger
 Legevakthåndboken. Norsk medisinsk oppslagsverk beregnet på legevaktleger
 Micromedex. Farmasøytisk oppslagsverk
 Retningslinjesamlingen hos Helsebiblioteket
 Pasientinformasjon hos Helsebiblioteket
 Omsorgsbiblioteket
 Kvalitetsforbedring hos Helsebiblioteket
 Kunnskapsbasert praksis hos Helsebiblioteket

Norges helsevesen
Norske nettsteder
Biblioteker i Norge
Etableringer i 2006